Hyd Internet 180 Views KAPILDEV
KAPILDEV
ఢిల్లీః టీ20ల్లో భారత క్రికెట్‌ జట్టు మాజీ సారథి మహేంద్ర సింగ్‌ ధోనీకి ప్రత్యామ్నాయం చూడాలంటూ మాజీ క్రికెటర్లు వీవీఎస్‌ లక్ష్మణ్‌, అజిత్‌ అగార్కర్‌, ఆకాశ్‌ చోప్రా చేసిన వ్యాఖ్యలను కొట్టిపారేస్తూ పలువురు మాజీ, ప్రస్తుత క్రికెటర్లు ధోనీకే మద్దతుగా నిలిచారు. తాజాగా కపిల్‌ దేవ్‌ కూడా తన మద్దతును ధోనీకే ప్రకటించారు. ఓ కార్యక్రమంలో పాల్గొన్న ఆయన మీడియాతో మాట్లాడుతూ..‘సునీల్‌ గావస్కర్ వలే ధోనీ కూడా భారత జట్టుకు గొప్ప ఆస్తి. నేను కెప్టెన్‌గా ఉన్నప్పుడు సన్నీ చాలా సలహాలు తీసుకునేవాడిని. అలాంటి ఆటగాళ్లు జట్టులో ఉండటం వల్ల మిగతా ఆటగాళ్లకు ఎంతో లాభం. ధోనీ ఎంతో వినయం కలవాడు. మంచి క్రికెట్‌ మైండ్‌ ఉన్న వ్యక్తి. ధోనీ కంటే మెరుగైన వ్యక్తి దొరికేవరకు అతను వన్డేలు, టీ20 ఆడొచ్చు. ఇది నా వ్యక్తిగత అభిప్రాయం మాత్రమే. ఇప్పటికీ అతను ఎంతో ఫిట్‌గా కోహ్లీకి పోటీగా కనిపిస్తాడు. అతడు భారత జట్టుకు గొప్ప ఆస్తి అని ఎప్పుడైనా చెబుతాను’ అని కపిల్‌ దేవ్‌ అన్నారు.